b'\n_START_ARTICLE_\nFranjo Kogoj\n_START_PARAGRAPH_\nFranjo Kogoj (Kranjska Gora, 13. listopada 1894. \xe2\x80\x93 Kranjska Gora, 30. rujna 1983.) je bio hrvatski lije\xc4\x8dnik alergolog i dermatovenerolog, redovni \xc4\x8dlan HAZU od 1947. godine i njezin potpredsjednik, te po\xc4\x8dasni i dopisi \xc4\x8dlan brojnih doma\xc4\x87ih i inozemnih akademija. Doktor honoris causa \xc4\x8detiriju sveu\xc4\x8dili\xc5\xa1ta.\n_START_SECTION_\n\xc5\xbdivotopis\n_START_PARAGRAPH_\nLije\xc4\x8dni\xc4\x8dku karijeru gradio je u \xc4\x8ce\xc5\xa1koj. U Pragu je bio klini\xc4\x8dki asistent, a u Brnu privatni docent._NEWLINE_Od 1923. je u Zagrebu gdje radi na Klinici za ko\xc5\xbene i spolne bolesti u Zagrebu do 1965. godine. Predstojnik klinike je od 1927. do 1965. godine. Na zagreba\xc4\x8dkom Medicinskom fakultetu bio je redoviti profesor. Dekan je bio akademskih godina 1933./1934., 1948./49. i 1951./52., a prodekansku du\xc5\xbenost tako\xc4\x91er je obna\xc5\xa1ao u nekoliko mandata. Zajedno s Albinom Brnobi\xc4\x87em osnovao je Alergolo\xc5\xa1ku sekciju Zbora lije\xc4\x8dnika Hrvatske 1952. godine, radi ujedinjenja rada medicinskih struka koje su te\xc5\xbeile pou\xc4\x8davanju alergijskih zbivanja. Godine 1955. postao je stru\xc4\x8dnim voditeljem i organizatorom znansvenog rada ljubljanske Klinike za ko\xc5\xbene i spolne bolesti, a na toj je du\xc5\xbenosti ostao do 1964. godine. Tako je dr Kogoj cijelo desetlje\xc4\x87e usporedno vodio dvije klinike, zagreba\xc4\x8dku i ljubljansku. Godine 1965. je na njegovu inicijativu osnovan Alergolo\xc5\xa1ki centar HAZU na Hvaru. Centar je prvo bio u adaptiranim prostorijama, a 1973. premje\xc5\xa1ten u suvremeno opremljeni prostor, tako da se u njemu mogao odvijati sav potrebni rad s podru\xc4\x8dja alergologije i klini\xc4\x8dke imunologije. Godine 1967. pre\xc5\xa1ao je na novu du\xc5\xbenost. Postao je ravnatelj Instituta za klini\xc4\x8dka med. istra\xc5\xbeivanja Medicinskog fakulteta i Klini\xc4\x8dkog bolni\xc4\x8dkog centra u Zagrebu. Na du\xc5\xbenosti je ostao do 1974. godine._NEWLINE_Znanstveni interes dr Kogoja bili su alergije, egzem, ko\xc5\xbena tuberkuloza i kematodermije. Osobito se bavio pra\xc4\x87enjem, prognozom, profilaksom i lije\xc4\x8denjem alergija. Iz alergolo\xc5\xa1kog podru\xc4\x8dja isti\xc4\x8du mu se radovi o antikutinima i prokutinima, superponiranim tuberkulinsko-trihofitinakim reakcijama, alergijskim zbivanjima na ko\xc5\xbei, superponiranim epikutanim reakcijama, superponiranim tuberkulinskim reakcijama, medikamentoznim egzantemima, medikamentozne dermatopatijama, pruritus, superponiranim trihofitinskim reakcijama, upliv serotonina na alergijske ko\xc5\xbene testove, o kortikotropinskoj terapiji u dermatologiji i ulogu histamina u ekcemskoj reakciji te eksperimentalna istra\xc5\xbeivanja alergijskih reakcija kod ekcema i pruridermatitisa (atopijski dermatitis). U dermatolo\xc5\xa1ko nazivlje uveo je naziv pruridermatitis (Pruridermatitis allergica chronica constitutionalis) umjesto naziva neurodermitis odnosno endogeni ekcem, prurigo-astma, prurigo Besnier. Bavio se klinikom, serologijom i terapijom sifilisa, gdje je upozorio na tzv. kiti\xc4\x8dni moment u lije\xc4\x8denju sifilisa. Znanstvene zasluge dr Kogoja su opisivanje spongiformne pustule kao histolo\xc5\xa1kog noviteta i u medicinskoj literaturi ona nosi njegovo ime. Kona\xc4\x8dno definiranje mljetske bolesti Kogojeva je zasluga. Objavio je oko 230 znanstvenih i stru\xc4\x8dnih radova, 5 knjiga, monografije i priloge za priru\xc4\x8dnike i ud\xc5\xbebenike. 70 znanstvenih i stru\xc4\x8dnih radova koje je napisao obra\xc4\x91uje alergologijsku i imunobiologijsku problematiku,_NEWLINE_\xc4\x8clan HAZU od 1947. godine. Bio je prvi tajnik Razreda za medicinske znanosti HAZU. U vi\xc5\xa1e je mandata izabran za potpredsjednika HAZU, od 1958. do 1973. godine.'